OBRAZLOŽENJE PRIJEDLOGA PRAVILNIKA O PROVEDBI POSTUPKA JEDNOSTAVNE NABAVE
Osnovna škola Izidora Kršnjavoga

1. Razlozi za donošenje Pravilnika
Pravilnik o provedbi postupka jednostavne nabave donosi se radi uređivanja pravila, uvjeta i postupaka koje Osnovna škola Izidora Kršnjavoga primjenjuje u provedbi postupaka jednostavne nabave.
Donošenjem novog Pravilnika osigurava se usklađivanje općeg akta Škole s izmjenama i dopunama Zakona o javnoj nabavi (Narodne novine, broj 120/16, 114/22, 48/26), osobito s novim pravilima koja se odnose na provedbu postupaka jednostavne nabave.
2. Ciljevi koji se žele postići
Cilj donošenja Pravilnika je jasno i transparentno urediti postupanje Škole u provedbi jednostavne nabave, osobito u pogledu:
· načela koja se primjenjuju u postupcima jednostavne nabave; 
· sprječavanja sukoba interesa; 
· utvrđivanja procijenjene vrijednosti nabave i sprječavanja nedopuštenog dijeljenja predmeta nabave; 
· načina provedbe postupaka ovisno o vrijednosti nabave; 
· primjene elektroničkih sredstava komunikacije; 
· obvezne provedbe postupaka putem modula jednostavne nabave u EOJN RH za nabave iznad propisanog vrijednosnog praga; 
· javne objave postupaka za nabavu robe i usluga iznad 25.000,00 eura te radova iznad 45.000,00 eura; 
· načina zaprimanja, otvaranja i pregleda ponuda; 
· donošenja odluke o odabiru odnosno odluke o poništenju postupka; 
· sklapanja ugovora o nabavi; 
· prava na podnošenje prigovora u postupcima za koje je to predviđeno Pravilnikom. 
3. Osnovne promjene koje se uređuju Pravilnikom
Prijedlogom Pravilnika postupci jednostavne nabave razvrstavaju se prema procijenjenoj vrijednosti nabave u više kategorija, pri čemu se za pojedine vrijednosne pragove propisuju različiti načini provedbe postupka.
Za nabave čija je procijenjena vrijednost veća od 15.000,00 eura predviđena je provedba putem modula jednostavne nabave u EOJN RH, dok se za nabave robe i usluga čija je procijenjena vrijednost veća od 25.000,00 eura, odnosno radova čija je procijenjena vrijednost veća od 45.000,00 eura, predviđa i javna objava postupka u EOJN RH.
Prijedlogom Pravilnika uređuju se i slučajevi u kojima je, pod uvjetima propisanim Zakonom o javnoj nabavi, moguće provesti postupak bez javne objave.
4. Očekivani učinci
Donošenjem Pravilnika omogućit će se ujednačeno postupanje u provedbi jednostavne nabave, veća transparentnost postupaka te jasnije određivanje odgovornosti osoba koje sudjeluju u njihovoj provedbi.
Pravilnikom se također osigurava usklađenost postupanja Škole s važećim propisima o javnoj nabavi i omogućuje zakonita i neometana provedba postupaka jednostavne nabave.
5. Savjetovanje s javnošću
U postupku donošenja Pravilnika provodi se savjetovanje s javnošću sukladno članku 11. Zakona o pravu na pristup informacijama.
Savjetovanje se provodi u skraćenom trajanju od 15 dana, od 23. rujna 2026. do 8. listopada 2026. do 12.00 sati.

